
Općina Bizovac smještena u središnjem dijelu Osječko-baranjske županije obuhvaća naselja: Bizovac, Brođance, Cerovac, Cret Bizovački, Habjanovce, Novake Bizovačke, Samatovce i Selce s nešto više od 3.700 stanovnika.
Povoljan prometni položaj najviše je vrednovan podravskim prometnim koridorom u okviru kojeg su prolaze trasa državne ceste i regionalna željeznička pruga Osijek - Zagreb. 
Dio sustava odvodnje izgrađen je u naseljima Samatovci i Bizovac, a pripremljena je projektno tehnička dokumentacija za izgradnju odvodne mreže u naseljima Brođanci, Habjanovci, Cret Bizovački i Novaki Bizovački.

S ciljem još boljega gospodarenje otpadom u planu je izgradnja reciklažnog dvorišta na prikladnoj lokaciji kako bi se izvršila obveze odvojenog prikupljanja komunalnog otpada.

Na području Općine Bizovac aktivno je 108 subjekata malog gospodarstva, od toga 48 obrta, 59 trgovačkih društava i jedna zadruga. 

Na istočnom ulazu u Bizovac utemeljena je Zona malog gospodarstva „Sajmište“, koja je  većim dijelom infrastrukturno dobro opremljena i u potpunosti popunjena. 

Prema podacima iz Prostornog plana uređenja Općine Bizovac ukupno je 7290 hektara obradivog poljoprivrednog zemljišta. Površine pod gospodarskim šumama prostiru se na 1320 hektara, a ostalo šumsko zemljište na 114 hektara.
Prema evidenciji iz Arkod baze podataka na području Općine Bizovac ukupno je 6.700 hektara iskorištenog poljoprivrednog zemljišta.
U Općini Bizovac ukupno je 201 poljoprivredno gospodarstvo koje obrađuje 3.900 hektara poljoprivrednih površina na ukupno 1.654 parcela.
Sa svrhom stvaranja potrebnih preduvjeta za razvoj i unaprjeđenje poljoprivredne proizvodnje Općinsko vijeće donijelo je Program potpore poljoprivredi za razdoblje od 2022. do 2024. godine koji utvrđuje 12 mjera. 

Okosnica razvoja turizma na području Općine Bizovac vezana je uz Bizovačke toplice. Kada je iz jedne od probnih bušotina 3. kolovoza 1970. umjesto nafte iz dubine od 1862 metara prsnula vrela, slana voda – povijest malog slavonskog mjesta, smještenog 18 kilometara zapadno od Osijeka, zauvijek se promijenila.
Osim Termalne rivijere „Aquapolis“ na području Bizovca nalaze se Lječilište Bizovačke toplice i Odjel fizikalne medicine i rehabilitacije KBC-a Osijek.  
Stanovnicima okolnih naselja omiljeno je kupalište, oaza za ribolovce i izletište popularni „Bajer na ciglani“ s nekoliko umjetnih jezera ukupne površine 15 hektara vodenih površina. Čista voda u umjetnim jezerima obiluje raznovrsnom ribom, a vodama vrlo brižno gospodari ribolovno društvo „Bandar“. 
Općina Bizovac i Nastavni zavod za javno zdravstvo Osječko baranjske županije redovito svako ljeto dogovore provođenje monitoringa  Bizovačkog bajera. Sve dosadašnje analize potvrđuju da je kvaliteta bajerske vode izvrsne kakvoće, bez imalo tragova onečišćenja.

Prostor Općine  po svojim je prirodnim osobinama pogodan za lov. Na bizovačkom području  nalazi se zajedničko lovište koje se prostire na površini od 3.220 hektara u zakupu lovačkog društva „Fazan“ Bizovac, te zajedničko lovište, koje se prostire na površini od 3.800 hektara, zakupljeno od strane lovačkog društvo „Lug“ Habjanovci.

Tijekom  godine održavaju se različite manifestacije kulturnog i sportskog sadržaja, koje privlače značajan broj posjetitelja, gostiju i turista. 
Brođanci su nadaleko poznati po Olimpijadi starih sportova, sportskoj i kulturnoj manifestaciji utemeljenoj 1973. godine s ciljem očuvanja i njegovanja kulturne baštine ovoga kraja. Neke od sportskih disciplina su kandžijanje, tokač, banga, čula, nožićanje, mosor, kozana, potezanje konopa, bacanja kamena s ramena, gađanje potkovom, trčanje u vrećama i brojni drugi.
Bizovačke ljetne večeri višednevna je zabavno glazbena i sportska manifestacija utemeljena u Bizovcu 2003. godine, a održava se na zelenim površinama i  sportskim terenima bizovačke osnovne škole. Tijekom više dana trajanja na velikoj centralnoj pozornici nastupaju popularni glazbenici, estradni umjetnici, folklorne skupine i zanimljivi izvođači. Posebna atrakcija je malonogometni bizovački turnir ulica s tradicijom dugom pet desetljeća. 
Proljeće u Cretu folklorno je glazbeni događaj koji na jednom mjestu okuplja ljubitelje folklorne umjetnosti i dobre glazbe. 
Najmlađa manifestacija kulturno zabavnog i sportskog karaktera na području Općine Bizovac jesu Ljetni susreti u Samatovcima.

Tijekom protekle tri godine u suradnji s kazališnom družinom Boom teatar iz Zagreba, i pod pokroviteljstvom Ministarstva kulture RH nastavljena je provedbu projekta „rekreirajmo“ u sklopu kojeg  su tijekom mjeseca listopada u Bizovcu organizirane za publiku besplatne kazališne predstave, edukativne radionice za djecu, koncerti i večeri poezije. 

Općina Bizovac u suradnji s Turističkom zajednicom te uz potporu bizovačkih ugostitelja, lokalnih udruga i Župom svetog Mateja u mjesecu prosincu po prvi puta  organizirala je  sadržajan i zanimljiv adventsko - božićni kulturno zabavni program s koncertima duhovne glazbe, kazališnim predstavama, izložbom likovne umjetnosti, etnografskom izložbom i kulinarskom ponudom u dvorištu lijepo obnovljene kurije.

Blizina Osijeka kao poznatog turističkog odredišta, lječilište, vodene površine termalne rivijere, lovišta, nezagađeni okoliš, zabavne manifestacije te povoljan geoprometni položaj turističke su osobitosti Općine Bizovac koja iz godine u godinu bilježi dodatni razvoj specifičnih turističkih sadržaja kao i prateće djelatnosti, s naglaskom na seoskom turizmom, sportskoj rekreaciji i ugostiteljskoj ponudi autohtonih proizvoda. 
Važan doprinos razvoju turizma daje i Turistička zajednica Općine Bizovac, organizacija koja djeluje po načelu destinacijskog upravljanja, a osnovana je radi promicanja i razvoja turizma te gospodarskih interesa pravnih i fizičkih osoba koje pružaju ugostiteljske usluga i usluge u turizmu. 
Osnovnu školu „Bratoljuba Klaića“ u Bizovcu s područnim školama u Brođancima, Cretu Bizovačkom, Habjanovcima i Samatovcima u školskoj godini 2023./24. pohađa ukupno 257 učenika u i to u matičnoj školi 176 , u Brođancima 24, u Cretu Bizovačkom 19, u područnoj školi u Habjanovcima 16, u područnoj školi u Samatovcima 22 učenika.

Općina Bizovac po potrebi za različite školske aktivnosti pomaže osnovnoj školi, osigurava značajna financijska sredstva za sufinanciranje troškova redovitih programa za djecu predškolske dobi i područnog dječjeg vrtića „Maslačak“, koji nudi dva redovna odgojno-obrazovna programa i to cjelodnevni jaslički program i cjelodnevni vrtićki program u okviru tri mješovite odgojne skupine. Uz potporu općine u Bizovcu i Brođancima redovno se provodi  program pred škole za djecu koja su dorasla za polazak u školu i to u godini prije polaska u prvi razred. 

Za opremu obiteljima novorođene djece iz proračuna općine Bizovac dotira se: 600,00 eura za prvo dijete, 800,00 eura za drugo dijete i 1.000,00 eura za treće i svako slijedeće dijete. 

Općina Bizovac dodjeljuje stipendije za učenike i studente, subvencionira troškove javnog prijevoza učenika srednjih škola, studenata i djece s posebnim potrebama, te pojedinim učenicima podmiruje troškove smještaja u učeničkim domovima.

Kroz program socijalne skrbi iz općinskog proračunu izdvajaju se sredstva za mjere socijalne zaštite djece i mladih, socijalne zaštite pojedinaca i obitelji te građana starije dobi. Iz općinskog proračuna socijalno ugroženim stanovnicima financiraju se troškovi stanovanja, a mladim obiteljima sufinancira se dio postotka kamata na stambene kredite, sufinancira se dio troška cijene vrtića za djecu koja pohađaju vrtić izvan općine, učenicima osnovne škole sufinancira se topli obrok, nabavka udžbenika i školske opreme. Učenicima slabijeg imovinskog stanja financiraju se troškovi putovanja na izlete i ekskurzije. 

Općina financira humanitarneb akcije, kao i programske aktivnosti humanitarnih udruga, Crvenog križa i bizovačke udruge Svetog Vinka Paulskog.

Kao izravna pomoć ženama koje su u nepovoljnom položaju na tržištu rada, a koje skrbe o starijim bolesnim i nemoćnim osobama u tri navrata provodio se projekt „Zaželi bolji život u općini Bizovac“.

Iz općinskog proračuna financira se tridesetak udruga građana, među kojima su kulturno-umjetnička društva, sportski klubovi, udruga umirovljenika, udruge žena  i ostale udruge značajne za opće dobro. Putem općinske Vatrogasne zajednice pruža se podrška aktivnim dobrovoljnim vatrogasnim društvima u Bizovcu, Cretu i Habjanovcima. 


Pružajući im financijsku i materijalnu pomoć za obnovu i održavanje sakralnih objekata i vjerske aktivnosti Općina Bizovac razvila je jako dobru suradnju s  rimokatoličkim  Župama svetog Mateja Bizovac i Župom svete Ane Brođanci. 


U nazočnosti velikog broja mještane općine Bizovac, članova obitelji stradalih, sudionika i svjedoka  tragičnog događaja  koji se zbio u vrijeme Domovinskog rata 7. studenoga 1991. godine u središtu Bizovca  otkrivano je  Spomen obilježje u znak sjećanja na pogibiju  7 osoba i ranjavanje 24 osobe. Komemorativnom skupu  nazočni su bili  saborski zastupnici, izaslanik predsjednika Hrvatskog sabora, izaslanici resornih ministarstava, osječko baranjski župan, gradonačelnici i načelnici susjednih gradova i općina, predstavnici policijske postaje Belišće, načelnik Policijske uprave Osječko-baranjske sa suradnicima, predstavnici udruga proisteklih iz Domovinskog rata te drugi dužnosnici.
Spomen obilježje zajednički su podigli Općina Bizovac i Ministarstvo unutarnjih poslova RH, a otkrili ga hrvatski policajac koji je teško ranjen toga dana prilikom avionskog napada i brat poginulog dječaka.
Spomen obilježje posvetio je i svetu misu zadušnicu za poginule predvodio župnik Župe sv. Mateja u Bizovcu. Prema ranije utvrđenom protokolu pred spomenikom su položeni  vijenci i upaljene svijeće u znak sjećanja na žrtve terorističkog agresorskog napada prilikom kojeg su život izgubili:  Josip Marinić, Slavko Vidaković, Darko Kovačević, Josip Jurenac, Tomislav Kranjčević, Reza Vuković i dječak Dragan Cvetković.

U protekloj 2023. godina uspješno je ostvareno niz komunalnih, infrastrukturnih i društvenih projekata važnih za razvoj Bizovačkog kraja.

Središte Bizovca zasjalo novim sjajem nakon što je završena obnova  kurije Normann izgrađene 1830. godine. Obnovi se pristupilo s ciljem stvaranja integriranog kulturnog prostora za prezentaciju i interpretaciju kulturne baštine Bizovačkog kraja. Provedbom projekta pod nazivom "Čuvarica baštine u srcu Bizovca" revitalizirano je uže središte Bizovca, a osiguranjem adekvatne infrastrukture omogućeno je i organiziranje različitih turističkih, kulturnih, edukativnih i društvenih aktivnosti i stvaranje pretpostavki za omogućavanje rada knjižnice, etno muzeja i likovne galerije.
Sada zgradu kurije koristi Općina Bizovac i ona predstavlja zaštićeno kulturno dobro. Obnova i uređenje kurije ključna je investicija za pozicioniranje Općine Bizovac kao turističke destinacije istočne Hrvatske. 

Krajem prosinca protekle godine u okviru kulturno zabavnog programa „Advent u Bizovcu 2023.“ u prostoru umjetničke Galerije „Antun Ullrich“ smještenoj u kuriji Normann otvorena je etnografska izložba pod nazivom „Bizovačko blago“. U šest velikih samostojećih staklenih vitrina na lutkama su izložene originalne stare muške i ženske bizovačke narodne nošnje, a pod 25 staklom zaštićenih okvira na uvid javnosti postavljeni su brojni  dijelovi dobro očuvanoga starog tradicijskog „ruva“. 

Ubrzo nakon završena dva velika infrastrukturna projekta sustava odvodnje i rekonstrukcije državne ceste D2, kroz Bizovac, Cret i Samatovce zasađeni su i novi drvoredi s autohtonim vrstama mladih stabala.

U Habjanovcima su izvedeni  građevinski radovi u sklopu projekta izgradnje  pješačkih staza na groblju u ukupnoj dužini od 635 metara. 
Ispred kuće oproštaja na groblju u Bizovcu uređen je ulazni prostor s oblaganjem keramičkim pločicama.

Nakon što je Općina Bizovac provela postupak nabave izabran je najpovoljniji izvođač radova za izgradnju preostale 5. cjeline javne rasvjete u Brkićevoj ulici u Brođancima. 

S ciljem zaštite, očuvanja i efikasnijeg upravljanja dokumentacijom ispisanom na papiru, Općina Bizovac pristupila je digitalizaciji postojeće dokumentacije koja je nastala od utemeljenja 1993. godine, a sve sukladno Zakonu o arhivima i arhivskoj građi, te Pravilniku o upravljanju dokumentarnim gradivom izvan arhiva. U sklopu projekta digitalizacije Općina Bizovac izvršila je informatizaciju te nabavila server sa informacijskim sustavima za elektroničko upravljanje uredskim poslovanjem i dokumentarnim gradivom tako da je trenutno  digitalizirana kompletna dokumentacija u ukupnoj količini preko 16 000 predmeta, preko 32 000 podnesaka i akata, te preko 160 000 stranica papira.
Općina Bizovac vodi brigu o razvoju nogometa na svojem području. Iz općinskog proračuna dotiraju se financijska sredstva za rad svakog pojedinog nogometnog kluba i Nogometnog centra djece i mladih BSK Bizovac. Pored novčanih dotacija na godišnjoj razini u općinskom proračunu planirana je i izgradnja, obnova i rekonstrukcija sportskih objekata. Zbog dotrajalosti i lošeg stanja izvršeni su radovi u sklopu projekta sanacije klupskih prostorija Nogometnog kluba „Jadran“ u Habjanovcima i to gradnjom nove limene krovne konstrukcije, koja je zamijenila staru i dotrajalu. Završetkom limarskih radova u okviru mogućih proračunskih sredstava planira se i daljnje uređenje  svlačionica i drugih prostora.

Općina Bizovac na propisan način izvršila je potpunu sanaciju jedne  divlje deponije komunalnog otpada  u Kolodvorskoj ulici u naselju Habjanovci.  Odlagalište smeća nastalo je uslijed neodgovornog ponašanja pojedinaca iz mjesta i okolice koji su svoj kućni otpad  u velikim količinama odlagali i dovozili na ovu lokaciju na rubu samog naselja. Upravo iz tih razloga Općina Bizovac na ovoj i više drugih lokacija postavila je moderan video nadzor. 

Brinući se o održavanju komunalne infrastrukture općina Bizovac uređuje javne zelene površine, nerazvrstane ceste, postavlja prometnu signalizaciju, održava javnu rasvjetu, provodi mjere dezinfekcije, dezinsekcije, deratizacije i zbrinjava napuštene i izgubljene životinje.

Općina redovito informira javnost objavljivanjem članaka, javnim nastupima, obavijestima u lokalnim, regionalnim i nacionalnim tiskanim i elektronskim medijima, društvenim mrežama i službenim općinskim internetskim stranicama.

Proračun općine Bizovac  za 2024. godinu  usvojen je  na sjednici općinskog vijeća održanoj 14. prosinca. Prilikom detaljnog obrazlaganja proračuna općinski načelnik najavio je brojne raznolike planove i kapitalne investicije među kojima je posebno izdvojio EU projekte od kojih je najvažnije proširenje i dogradnja dječjeg vrtića, kao i sve druge koji se odnose na: izgradnju pješačko biciklističke staze u Valpovačkoj ulici,  izgradnju javne rasvjete u ulicama Ive Pavlića i Braće Radić u Bizovcu, izgradnju ljetne pozornice i etno kuće u Cretu Bizovačkom, izgradnju prometne infrastrukture koja spaja ulice Braće Radić i  Hrvatske Republike, izgradnju mini tržnice, obnovu društvenih domova u Brođancima i Samatovcima, izgradnju nadstrešnice na nogometnom igralištu u Samatovcima, revitalizaciju Bizovačkog bajera, obnovu i uređenje Olimpijskog stadiona te prostorija nogometnog kluba „Gaj“ u Brođancima i „Jadran“ u Habjanovcima, izgradnju gledališta i skladišnog prostora u Sportskom centru NK „BSK“ u Bizovcu. 
Kako bi uspješno pokrenuli razvitak Općine kroz predviđene projekte i kroz jasno zacrtane planove od velike je važnosti i pomoć i suradnja s civilnim udrugama, gospodarstvenicima, poljoprivrednicima, kao i svim drugim pojedincima koji svojim konstruktivnim razmišljanjem i radom žele doprinijeti razvitku lokalne zajednice. Upravo ovakav pristup javnosti daje odgovor na pitanja – što, kada i kako trajno stvoriti sliku općine u skladu sa sloganom: „Bizovac – tradicionalna općina modernih pogleda usmjerenih prema svakom pojedincu kao glavnoj okosnici kulturnog identiteta i gospodarskog prosperiteta temeljenog na poljoprivrednim, proizvodno-prerađivačkim i turističkim aktivnostima.“

Iz svega prethodno iskazanog može se utvrditi da se Općina Bizovac želi uravnoteženo razvijati u ruralnom prostoru koristeći svoje potencijale i poticati svekoliki razvoj.
Za nadolazeće vrijeme Općina Bizovac planira razvojne projekte koji će se moći financirati iz resornih ministarstava i fondova EU-a vjerujući u viziju da bude poželjno mjesto za život, te da projekti koje  priprema imaju uporište i u širim razvojnim politikama zajednica kojima pripada.




